
 Н А Р Е Д Б А

ЗА

РЕДА ЗА ПРИДОБИВАНЕ, УПРАВЛЕНИЕ И РАЗПОРЕЖДАНЕ С ОБЩИНСКО ИМУЩЕСТВО

        / Приета с Решение № 993/28.03.2019 г. на ОбС-Костинброд в сила от 18.04.2019 год., изм и доп. с Решение № 23 от 12.12.2019 г. на ОбС- Костинброд, изм. и доп. с Решение № 590 от 23.07.2025г. на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България/ 
ГЛАВА І

ОБЩИ РАЗПОРЕДБИ

Чл.1./1/ С тази наредба се определя редът за придобиването, управлението и разпореждането с имоти и вещи – общинска собственост и правомощията на Общинския съвет, кмета на общината, кметовете на кметства и кметските наместници. 

/2/ Редът за придобиване, управление и разпореждане с имоти и вещи собственост на общината, установен с тази наредба, се прилага за всички обекти, доколкото в закон или в актовете по неговото прилагане не е предвидено друго. 

/3/ Наредбата не се прилага за: 

1.разпореждане с общински имоти по реда на Закона за приватизация и следприватизационен контрол; 

2.разпореждане с общинско имущество, включено в капитала на търговски дружества; 

3.предоставяне на концесии; 

4.процедури за публично-частно партньорство; 


Чл.2. С отделни наредби на общинския съвет се уреждат редът и условията за: 

1. използване на части от тротоари и улични платна, паркове, зелени площи и други свободни обществени места, за разполагане на съоръжения с рекламна цел и опазването на общинските зелени площи;

2. управление на общинското имущество, включено в общински търговски дружества и предприятия с общинско участие; 

3. организация и управление на гробищните паркове;

4. установяване на жилищни нужди за настаняване под наем в общински жилища и продажбата им; 

5. общинските пътища на територията на общината;
6. организацията и работата на общинските пазари.
Чл.3. /1/ Общинската собственост е публична и частна.
/2/. Имотите и вещите – публична общинска собственост, които са престанали да имат предназначението по чл.3, ал.2 на Закона за общинската собственост, се обявяват от общинския съвет за частна общинска собственост.

/3/ За публична общинска собственост се обявяват имотите и вещите – частна общинска собственост, които са придобили предназначението по чл.3, ал.2 от ЗОС.

/4/ Решенията на общинския съвет по ал.2 се приемат с мнозинство от две трети от общия брой на съветниците, а по ал.3 – с повече от половината от общия им брой.

/5/ Предложенията по ал.2 и ал.3 се правят в писмена форма от лицата, имащи право да внасят проекти за решения на Общински съвет. 
/6/ Общинският съвет дава предварително съгласие за изработване на подробни устройствени планове, засягащи имоти – общинска собственост, предвиждащи нови мероприятия, водещи до промяна на статута им от публична в частна общинска собственост или от частна в публична общинска собственост, независимо от техния обхват.
 /7/ Към предложението по ал.5 се прилагат съставения акт за общинска собственост и скици от действащия подробен устройствен план, а в случаите на ал. 6 се прилага и задание със скица-предложение. Предложенията съдържат описание на имота, предназначение, начин на използване и мотиви, обосноваващи предложението

Предложението трябва да е мотивирано и да съдържа информация за вида, местонахождението на имота и защо се налага промяна в неговото предназначение. 
Чл.4. /1/ Застроените имоти - публична общинска собственост, задължително се застраховат, включително срещу природни бедствия и земетресения.

/2/ Общинският съвет определя имотите - частна общинска собственост, които подлежат на задължително застраховане, включително срещу застрахователните рискове по ал. 1.

/3/ Кметът на общината определя вещите - общинска собственост, които подлежат на задължително застраховане.

/4/ Застрахователните вноски се предвиждат по бюджетите на общината или на съответните организации и юридически лица на бюджетна издръжка, на които имотите и вещите по ал. 1 - 3 са предоставени за управление. Застрахователните вноски за имотите и вещите по ал. 1 - 3, предоставени под наем, за ползване или възложени на концесия, са за сметка на наемателите, ползвателите или концесионерите.

/5/ Не се допуска самоучастие при задължителното застраховане на имотите по ал. 1 и 2 срещу рисковете "природни бедствия" и "земетресение".

Чл.5./1/ Общинският съвет приема стратегия за управление на общинската собственост за срока на мандата си по предложение на кмета на общината. Стратегията определя политиката за развитие на общинската собственост и стопанската дейност на общината и съдържа:
1. основните цели, принципи и приоритети за придобиване, управление и разпореждане с имотите – общинска собственост;
2. основните характеристики на отделните видове имоти, които могат да се предоставят под наем или да бъдат предмет на разпореждане;
3. нуждите на общината от нови имоти и способите за тяхното придобиване;
4. други данни, определени от общинския съвет.

/2/ Кметът на общината внася в общински съвет предложението за стратегията по ал.1 в тримесечен срок от встъпването си в длъжност.

Чл.6. /1/ В изпълнение на стратегията по чл.5 общинският съвет приема план за действие за общинските концесии в съответствие със Закона за концесиите и годишна програма за управление и разпореждане с имотите - общинска собственост, по предложение на кмета на общината. Програмата се приема най-късно до приемането на бюджета на общината за съответната година и може да бъде актуализирана през годината, като при необходимост се извършва и актуализация на общинския бюджет. Програмата е в съответствие с плана за действие за общинските концесии и съдържа:

1. прогноза за очакваните приходи и необходимите разходи, свързани с придобиването, управлението и разпореждането с имоти - общинска собственост;

2. описание на имотите, които общината има намерение да предложи за предоставяне под наем, за продажба, за внасяне като непарична вноска в капитала на търговски дружества, за учредяване на ограничени вещни права, както и за възлагане чрез концесия;

           3. описание на имотите, които общината има намерение да предложи за замяна срещу имоти на граждани или юридически лица, с подробно описание на нуждите и вида на имотите, които общината желае да получи в замяна;

4. описание на имотите, които общината има намерение да придобие в собственост, и способите за тяхното придобиване;

5. обектите, за изграждането на които е необходимо отчуждаване на частни имоти;

6. обектите по т. 5 от първостепенно значение;

7. други данни, определени от общинския съвет.

Чл.7. Стратегията по чл.5, планът за действие за общинските концесии и годишната програма по чл.6, както и промените в тях се обявяват на населението на община Костинброд чрез публикуването им в Интернет страницата на общината и на информационното табло в сградата на общинската администрация в 14 (четиринадесет) дневен срок преди приемането им от Общински съвет – Костинброд.
Чл.8. Функциите и задачите по настоящата Наредба се изпълняват от Специализирано звено в общинската администрация.
ГЛАВА ІІ

ПРИДОБИВАНЕ НА ИМОТИ И ВЕЩИ ОТ ОБЩИНА КОСТИНБРОД

Чл.9./1/ Община Костинброд придобива възмездно или безвъзмездно собственост и други ограничени вещни права върху недвижими имоти чрез правна сделка, по давност или по друг начин определен в закон.


/2/ Възмездно придобиване на право на собственост или на ограничени вещни права върху имоти се извършва след решение на Общински съвет. Предложението се прави от лицата имащи право да внасят предложения за решение от Общинския съвет и съдържа мотиви за извършване на сделката. Въз основа на решението се сключва договор от кмета на общината, който следва да бъде в писмена форма и се вписва по разпореждане на съдията по вписванията по местонахождението на имота.


/3/ Даренията и завещанията в полза на общината се приемат от кмета на общината по опис, при условията и по реда на Закона за наследството.


/4/ Позоваването на придобивна давност в полза на общината става със заповед на кмета на общината, а при спор от пълномощника на общината по делото, като по отношение на безстопанствените имоти на територията на община Костинброд се спазват реда и условията, предвидени в Глава пета от тази наредба.
Чл.10. Сгради, постройки, съоръжения или части от тях могат да се придобиват от община Костинброд чрез извършване на ново строителство, надстрояване и пристрояване на съществуващи сгради в съответствие със строителната програма в рамките на предвидените средства в общинския бюджет.


Чл.11. Доставката на машини, съоръжения, технологично оборудване, транспортни средства и други дълготрайни активи се осигурява от кмета на общината в рамките на предвидените по бюджета средства .


Чл.12./1/ Движимите вещи, необходими за административни и стопански нужди на Общинския съвет, общинската администрация, кметствата и второстепенните  разпоредители, се закупуват от кмета на общината или упълномощени от него длъжностни лица в рамките на утвърдените бюджетни средства.


/2/ Движимите вещи, необходими за административни и стопански нужди на звената, работещи на самостоятелна общинска бюджетна сметка, се закупуват от ръководителя на звеното или упълномощено от него длъжностно лице.

Чл.13. Доставките по чл.10 и чл.11 се осъществяват при спазване на Закона за обществените поръчки.

ГЛАВА ІІІ

УПРАВЛЕНИЕ НА ИМОТИТЕ И ВЕЩИТЕ – ОБЩИНСКА СОБСТВЕНОСТ

Чл.14. /1/ Управлението на общинската собственост се извършва в интерес на населението на Община Костинброд, съобразно разпоредбите на закона и с грижите на добър стопанин.

/2/ Имоти и вещи – общинска собственост се използват съобразно предназначението им и за нуждите, за които са предоставени. Предоставените имоти и вещи не могат да се преотстъпват за ползване, да се ползват съвместно по договор с трети лица, да се отдават под наем или да се пренаемат, освен в случаите, предвидени в закон.

РАЗДЕЛ І

Управление на имоти и вещи – публична общинска собственост

Чл.15. /1/ Кметът на община Костинброд организира, ръководи и контролира управлението на имотите, предназначени за осъществяване функциите на общинската администрация и Общински съвет.

/2/ Кметовете на кметства и кметските наместници управляват пряко имотите, предназначени за осъществяване функциите на кметствата.

/3/ Имотите публична общинска собственост предназначени за трайно задоволяване на обществени потребности от общинско значение, включително и имотите за здравни, културни, образователни и социални нужди могат да се предоставят безвъзмездно за ползване на съответните организации, юридически лица и звена на общинска бюджетна издръжка, след решение на Общински съвет.

/4/ Решението на Общинския съвет по ал.3 се взема въз основа на мотивирано искане от ръководителя на съответната организация, юридическо лице или звено на общинска бюджетна издръжка.

/5/ Ръководителите на организациите и юридическите лица на общинска бюджетна издръжка управляват предоставените им за безвъзмездно ползване имоти и отговарят за тяхното поддържане, ремонтиране и застраховане.
Чл.16. /1/ Имотите и вещите – публична общинска собственост, които не са необходими за нуждите на органите на общината или на юридическите лица и звена на общинска бюджетна издръжка, могат да се предоставят безвъзмездно за управление на други юридически лица на бюджетна издръжка или на техни териториални структури с решение на Общински съвет. 

/2/ Ръководителите на организациите по ал.1 подават мотивирано писмено искане до кмета на общината, в което конкретно са описани имотите и вещите както и целите, за които ще се използват. 

/3/ Въз основа на решението на Общинския съвет, кметът на общината сключва договор.

/4/ При възникване на належаща общинска нужда лицата, на които са предоставени имотите и вещите по ал.1, са длъжни да ги освободят в срок до три месеца от връчването на съобщението за освобождаване.
/5/ Когато нуждата от предоставения имот отпадне или той се използва в нарушение на разпоредбите на чл.11 от ЗОС, имотът се отнема със заповед на кмета на общината. Настоящата разпоредба се прилага и за предоставените имоти частна общинска собственост.

Чл.17.  Свободни имоти или части от тях – публична общинска собственост, могат да се отдават под наем след решение на Общински съвет, чрез публичен търг или публично оповестен конкурс проведен по реда на Глава VII от настоящата Наредба, освен ако в закона е предвидено предоставянето под наем да се извършва без търг или конкурс или е определен друг ред, за срок до 10 години, при условие, че не се възпрепятства осъществяването на дейностите, за които съответния имот е предоставен за управление. Въз основа на резултатите от търга или конкурса, кметът на общината сключва договор за наем.

Чл.18  Наемните правоотношения с имоти или части от тях – публична общинска собственост, се прекратяват на следните основания:

1. поради неплащане на наемната цена за повече от един месец или поради системното й  неплащане в срок;

2. поради извършване на ново строителство, надстрояване или пристрояване, разрешени по установения ред, когато се засягат ползваните помещения;

3. поради лошо управление; 

4. с изтичане срока за настаняване;
5. когато наемател по чл.16, ал.1 и чл.17  придобие в собственост помещение от същия вид, годно за постоянно ползване
6. когато помещенията се ползват в нарушение на забраните на чл.11 от ЗОС;
7. други основания, определени в договора и закона. 
Чл. 19. Наемните правоотношения по този раздел се прекратяват със заповед на кмета на общината, в която се посочват основанието за прекратяването на наемното правоотношение, събраните доказателства и срокът за опразване, който не може да бъде по – дълъг от един месец.
РАЗДЕЛ ІІ

Управление на имоти и вещи – частна общинска собственост

Чл.20. Кметът на общината организира, ръководи и контролира управлението на нежилищните имоти – частна общинска собственост.

Чл.21. Имотите и вещите – частна общинска собственост, които не са необходими за нуждите на органите на общината или на юридическите лица и звена на общинска бюджетна издръжка, могат да се предоставят безвъзмездно за управление на други юридически лица на бюджетна издръжка или на техни териториални структури по реда на чл.11.

Чл.22 /1/ Свободни нежилищни имоти – частна общинска собственост, се отдават под наем чрез публичен търг или публично оповестен конкурс проведен по реда на Глава VІІ от настоящата Наредба. Въз основа на резултатите от търга или конкурса се сключва договор за наем от кмета на общината.


/2/ Договорите за наем се сключват за срок до 10 години.


/3/ С решение на Общинския съвет нежилищните имоти – частна общинска собственост, могат да се отдават под наем без търг или конкурс за здравни, образователни и социални дейности за задоволяване на съответните нужди на населението, както и на юридически лица с нестопанска цел, осъществяващи дейност в обществена полза.


/4/ С решение на Общинския съвет могат да се отдават под наем на търговски дружества, еднолични търговци и физически лица, без търг или конкурс, поземлени имоти – частна общинска собственост, необходими като терени за временно използване, за спомагателни и допълнителни площадки, комуникации и други, свързани с изграждането, ремонта и поддържането на обекти на техническата инфраструктура, за срока на ремонтно-строителните дейности. 
/5/. В случаите на ал.3 и ал.4 от настоящия член заинтересованите лица внасят мотивирано предложение до кмета на общината, който внася предложението за предстоящата сесия на Общинския съвет. Въз основа на решението на общински съвет се сключва договор за наем от кмета на общината. 

/6 /. Договорът за наем, следва да има най – малко следното съдържание:

1. страните, между които се сключва с точно описание на данните относно тяхната легитимация;

2. наемна цена; 

3. срок;

4. основни права и задължения на страните, в това число начин на плащане на наемната цена, начин на ползване на имота, основни санкции при неизпълнение на договорените задължения;

5. основания за прекратяване на договора.
Чл.23. /1/ изм. и доп. с Решение №23/12.12.2019г. на ОбС- Костинброд / - Със заповед на кмета на общината без търг или конкурс се предоставят безвъзмездно нежилищни имоти – частна общинска собственост, за нуждите на общинските ръководства на политическите партии, отговарящи на условията, предвидени в Закона за политическите партии /ЗПП/. Въз основа на заповедта кмета на общината сключва договор за наем със срок до 5 години“.
/2/ Със заповед на кмета на общината без търг или конкурс се отдават под наем нежилищни имоти – частна общинска собственост, за нуждите на общинските ръководства на синдикалните организации.
/3/ изм. и доп. с Решение №23/12.12.2019г. на ОбС- Костинброд / - Политическите партии, на които са предоставени нежилищни имоти – частна общинска собственост по чл.23, ал.1, заплащат експлоатационните разходи, ако има такива“.

/4/ Наемната цена за синдикалните организации се определя в троен размер спрямо наемната цена на жилище със същата полезна площ и показатели. Наемната цена може да бъде намалявана или увеличавана в зависимост от местонахождението на обекта и необходимостта от подобни помещения.

 / 5 / Искането за предоставяне на помещение по ал.1 и ал.2 се извършва с молба до кмета на общината, в която се посочват:

1. наименованието на партията /синдикалната организация/;

2. приблизителния членски състав на местната организация на партията /синдикалната организация/, за нуждите на която се иска помещението;

3. декларация, че местната структура на партията или синдикалната организацията не притежава друго помещение за задоволяване на същите нужди. 

Чл.24. Наемните правоотношения по този раздел  се прекратяват на следните основания:

1. поради неплащане на наемната цена за повече от 1 месец или поради системното й неплащане в срок, освен ако в специален закон не е предвиден по-дълъг срок.

2. поради извършване на ново строителство, надстрояване или пристрояване, разрешени по установения ред, когато се засягат ползваните помещения.

3. поради лошо управление.

4. с изтичане срока за настаняване.

5. когато помещенията се ползват в нарушение на чл.11 от ЗОС.

6.когато за наемател по чл.23, ал.1 отпаднат основанията по чл.19, ал.1 от ЗПП.

  7. / изм. и доп. с решение № 23/12.12.2019 г. на ОбС-Костинброд / - когато наемател по чл.22, ал.4 и чл.23, ал.2 придобие в собственост помещения от същия вид, годни за постоянно ползване.
  
      8. /нов с Решение № 23/12.12.2019 г. на ОбС-Костинброд / - други основания , определени в договора.


Чл.25. Наемните правоотношения по този раздел се прекратяват със заповед на кмета на общината, в която се посочват основанието за прекратяването на наемното правоотношение, събраните доказателства и срокът за опразване, който не може да бъде по – дълъг от един месец.
Чл.25а, ал.1. / нов с Решение № 23/12.12.2019 г. на ОбС-Костинброд / - Договорите с политическа партия се прекратяват, когато партията придобие в собственост помещения от същия вид, годни за постоянно ползване, престане да отговаря на условията за предастявяне на общински имот, определени с отделен закон, както в случаите по чл.32, ал.3 от Закона за политическите партии.

ал.2. ,,Правомощията се прекратявят със заповед на кмета, в която се посочва основанието за прекратяването на правоотоношението, събраните доказателства и срокът за опразване, който не може да бъде по-дълъг от един месец. Заповедта подлежи на обжалване пред административния съд по реда на Административнопроцесионалния кодекс. Жалбата не спира изпълнението на заповедта, освен ако съдът разпореди друго. Решението на административния съд е окончателно“.

Чл.26. Паметниците на културата, които са общинска собственост се ползват при условията и реда, определени в специалните закони.

Чл.27. / изм. и доп. с Решение № 23/12.12.2019 г. на ОбС-Костинброд / - При възникване на належаща общинска нужда наемателите на помещения по чл.22, ал.4 и чл.23, ал.2 са длъжни да ги освободят в срок от три месеца от връчването на съобщението за освобождаване. Ако имотът не бъде освободен доброволно, той се освобождава по административен ред въз основа на заповед на кмета на общината, която се привежда в изпълнение със съдействието на органите на полицията“.


Чл.28. Поддържането и текущите ремонти на имотите и вещите – частна общинска собственост, отдадени под наем или предоставени за ползване, се извършва от наемателите или ползвателите им в съответствие с разпоредбите на Закон за задълженията и договорите.

Чл.29. С договора може да се уговори основните ремонти да се извършват за сметка на наемателите или ползвателите.

Чл.30. Пренаемането, под каквато и да е форма, на недвижими имоти от този раздел не се допуска. 

Чл.31. Предоставянето под наем на имоти или части от тях – общинска собственост, предоставени за управление на училища, читалища, детски градини и обслужващи звена се извършва чрез публичен търг или публично оповестен конкурс от съответните ръководители на изброените заведения на бюджетна издръжка при спазване на всички правила и процедури предвидени в ЗОС и настоящата наредба за имотите общинска собственост. Договорът за наем се сключва от ръководителя на съответното бюджетно учреждение. 
Чл.32.Извън случаите по  § 4 от ПЗР на Закона за народните читалища за нуждите на  регистрирани на територията на община Костинброд читалища може да се предоставят имоти публична или частна общинска собственост след решение на общинския съвет по реда на чл.15, ал.3, чл.16, ал.1 и чл.22, ал.3 от настоящата наредба. 

Чл.33. Разпореждането, управлението и стопанисването на земеделски земи от Общинския поземлен  и горски фонд се осъществява съгласно специални закони.
РАЗДЕЛ ІII
Управление на движими вещи, общинска собственост


Чл.34. /1/ Кметът на общината организира управлението и поддръжката на движимите вещи, обслужващи дейността на Общинския съвет и общинската администрация.


/2/ Кметовете на кметства и кметските наместници организират управлението и поддръжката на движимите вещи, обслужващи дейността на местната администрация.


Чл.35. /1/ Движимите вещи, предназначени за здравни, културни, образователни, просветни, религиозни, спортни и социални мероприятия от общинско значение, се управляват и поддържат от ръководителите на тези учреждения и юридически лица, на които са предоставени за възмездно или безвъзмездно ползване.


/2/ Кметът на общината упражнява контрол върху правилното и законосъобразно управление на движимите вещи по предходната алинея.

Чл.36. Движимите вещи, определени по съответния ред за паметници на културата, се управляват съобразно със специалните разпоредби на Закона за паметниците на културата и музеите и другите подзаконови нормативни актове.


Чл.37. /1/ Движимите вещи, които не са необходими за нуждите на общинска администрация и звената на бюджетна издръжка, както и тези към които има проявен интерес от потенциални наематели и отдаването им под наем за определено време е съвместимо с нуждите на общината могат да се отдават под наем от кмета на общината.


/2/ Кметът на общината сключва договор за наем за срок не повече от 3 години, като наемната цена се определя на пазарен принцип от лицензиран експерт – оценител.. В случай на проявен интерес от повече наематели, както и когато кметът прецени може да организира и публично оповестен конкурс или публичен търг, като въз основа на резултатите сключва договор за наем. 


/3/ Относно неуредените в този член въпроси се прилагат правилата за отдаване под наем на имоти частна общинска собственост. 

ГЛАВА ІV

РАЗПОРЕЖДАНЕ С ОБЩИНСКИ ИМОТИ И ДВИЖИМИ ВЕЩИ

РАЗДЕЛ І
Общи разпоредби

Чл.38. Имотите и вещите – публична общинска собственост не могат да се придобиват по давност.
Чл.39. /1/ Имотите и вещите – публична общинска собственост, не могат да се отчуждават и да се прехвърлят в собственост на трети лица. Имоти  публична общинска собственост, могат да се обременяват с ограничени вещни права само в случаите, определени в закон.
/2/ Учредяването на ограничени вещни права върху обекти - публична общинска собственост, се извършва при условия и по ред, определени в закон.

/3/ Разпореждането с недвижими имоти – частна общинска собственост, се осъществява чрез:

1. продажба на имоти или на идеални части от тях;

2. замяна;
3. учредяване на ограничени вещни права;

4. делба;

5. дарение;

6. друг начин определен в закон.

/4/ Разпореждането с движими вещи – частна общинска собственост се осъществява чрез:

1. продажба;

2. учредяване на безвъзмездно право на ползване;

3. дарение;

4. бракуване;

5. друг начин определен в закона.


/5/ При висящо съдебно дело, включително и за собственост, между общината и физически или юридически лица, на основание на правомощията, дадени му от Закон за местното самоуправление и местната администрация, кметът на общината може да сключва спогодба след решение на общинския съвет.


/6/ Разпоредителни действия се извършват само с имоти, актовете за които са вписани по съответния ред в службата по вписвания.

Чл.40. /1/ Договорите за придобиване на собственост и ограничени вещни права върху имоти, както и за разпореждане с имоти - общинска собственост, се сключват в писмена форма от кмета на общината и се вписват по разпореждане на съдията по вписванията по местонахождението на имота. Договорите за замени на имоти - общинска собственост с имоти - собственост на физически или юридически лица, се вписват по местонахождението на общинския имот, а при замени с имоти - държавна собственост - по местонахождението на държавния имот.

/2/ Към датата на сключването на договорите за разпореждане по ал. 1 актовете за имоти - общинска собственост, следва да са вписани по съответния ред в службата по вписванията.

Чл.41 /1/ Продажбата на движими вещи, които не са необходими за дейността на общината, се осъществява чрез публичен търг или публично оповестен конкурс по реда на тази наредба, след решение на Общински съвет.


/2/ Замяна на движими вещи става с договор, сключен с кмета на общината по реда и условията на ЗЗД, след решение на Общински съвет.


/3/ Възмездно право на ползване върху движими вещи се предоставя от кмета на общината със заповед и договор по реда на Глава III, Раздел III.

/4/ Безвъзмездно право на ползване върху движими вещи се предоставя от кмета на общината на организации и лица на бюджетна издръжка.


/5/ Дарение на движими вещи /картини, други предмети на изкуството и сувенири/, общинска собственост, на стойност до 1 000 /хиляда/ лева, на гости от страната и чужбина на държавно или общинско ниво, или на граждани на държавата и общината за особени заслуги към община Костинброд, както и на юридически лица на бюджетна издръжка при юбилеи или други особени чествания, става със заповед на кмета на общината. Във всички останали случаи дарение на движими вещи се извършва след решение на Общинския съвет.


/6/ Стойността на дарените по ал. 5 вещи се определя по фактура за новозакупени за целта вещи. При други случаи – по експертна оценка на компетентните специалисти.

РАЗДЕЛ ІІ

Разпореждане с общински нежилищни имоти чрез правни сделки

Чл.45 Сделки по чл.39, ал.3 се извършват след решение на Общински съвет.


Чл.46. /1/ Продажба на имоти - частна общинска собственост, се извършва след решение на Общински съвет от кмета на общината чрез публичен търг или публично оповестен конкурс.

/2/ Когато лицата, на които може да се извърши продажба, са определени в закон, както и когато продажбата се извършва между общината и държавата или между общини, продажбата се извършва без търг или конкурс от кмета на общината, след решение на Общински съвет.

/3/ Продажба на земя - частна общинска собственост, на собственика на законно построена върху нея сграда се извършва от кмета на общината без търг или конкурс.

Чл.47 /1/ Лицата имащи право да придобият собственост или ограничени вещни права върху недвижими имоти – общинска собственост, без провеждане на търг или конкурс, подават молба, придружена със съответните документи, доказващи правното им основание до кмета на община Костинброд.

/2/ Лицата, имащи правата по чл.46, ал.3 от настоящата наредба, прилагат към молбите за закупуване следните документи:

1. Актуална скица на имота;

2. Удостоверение за законност на сградата;

3. Други документи от значение за продажбата – удостоверение за наследници (ако е необходимо), документ за прехвърлено право на строеж (ако има такова) и други;

Чл. 48./1/ При продажба на земя – частна общинска собственост на лица, притежаващи собственост върху законно построена сграда, изградена върху нея, цената се определя като данъчната оценка за земята, издадена на собственика се увеличава с 20 на сто и с коефициент, съгласно определените зони на населените места на територията на община Костинброд, както следва: 
1. гр.Костинброд :

· Първа зона – K=2;

· Втора зона – K=1,8;

· Трета зона – K=1,5;

2. Петърч:

· Първа зона – K=2;

· Втора зона – K=1,7;

3. Драговищица:

· K=2;

4. Голяновци:

· K=2;

5. Вилни зони на територията на община Костинброд – 
· K=2,5;

6. За всички останали села на територията на община Костинброд
· K=1,5;

/2/ Кметът на общината издава заповед за назначаване на комисия, която изчислява и изготвя протокол за цената за продажба на земя по ал. 1. 
/3/ В тридесет дневен срок от изготвянето на оценката, кметът издава заповед. В едномесечен срок от получаването на заповедта се заплащат всички дължими суми, след което се сключва договор. При невнасяне на сумите в едномесечния срок се счита, че лицето се е отказало от сделката.

Чл.49 /1/ Не може да се извършва замяна на имот - частна общинска собственост, на право на строеж върху имот - частна общинска собственост, или на учредено в полза на общината право на строеж с имот или с право на строеж - собственост на физически лица или на юридически лица, освен в случаите, посочени в Закона за общинска собственост.

/2/ Освен в случаите, посочени в Закона за общинската собственост, замяна на имот - частна общинска собственост, на право на строеж върху имот - частна общинска собственост, или на учредено в полза на общината право на строеж, с имот или с право на строеж върху имот - собственост на други лица, може да се извършва:

1. за изпълнение на задължения, произтичащи от международен договор;

2. между общината и друга община или между общината и държавата;

3. в други случаи - при условия и по ред, определени в закон.

/3/ В случаите по ал. 2 кметът на общината отправя писмено предложение за замяна до заинтересованите собственици или съсобственици на имоти. Предложение за замяна до кмета на общината могат да правят и заинтересованите собственици или съсобственици на имоти по ал. 2. В предложението се посочват предлаганите за замяна имоти или вещни права. При постигане на съгласие кметът на общината внася предложението за замяна в общинския съвет.

/4/ За направените предложения за замяна се изготвя обявление за всеки имот, което се публикува на интернет страницата на общината. В обявлението се посочват данни за имотите или вещните права, предмет на предложението за замяна. Обявлението се поставя и на определените места в сградата на общината, района, кметството или населеното място по местонахождението на общинския имот.

/5/ Предложенията по ал. 3 не обвързват общинския съвет за извършване на замяна. Отказите на общинския съвет за извършване на замяна не подлежат на обжалване.

/6/ Не се допускат замени:

1. когато имотите - собственост на трети лица, са обременени с ипотека или други тежести, отдадени са под наем или под аренда;
2. на общински урегулирани поземлени имоти, отредени за жилищно строителство, срещу нежилищни имоти;

3. на общински имоти с имоти на лица, за които е установено, че без правно основание ползват общински имот, договорите за наем или за вещни права върху общински имоти са прекратени по тяхна вина или с които общината води съдебни имуществени спорове;

4. в други случаи, определени в закон.

/7/ Решенията за извършване на замяна се приемат от общинския съвет с мнозинство от две трети от общия брой на съветниците. Въз основа на решението на общинския съвет кметът на общината издава заповед и сключва договор за замяна.

               Чл.50./1/ Право на строеж върху имот – частна общинска собственост, се учредява след решение на общинския съвет от кмета на общината чрез публичен търг или публично оповестен конкурс и съобразно предвижданията на влязъл в сила подробен устройствен план.

/2/ С решението по ал. 1 общинският съвет може да разреши в условията на търга или конкурса да се предвиди заплащането на цената на правото на строеж или на част от нея да се извърши с предоставяне в собственост на общината на обекти в новопостроената сграда или на обекти в друга сграда, които са собственост на лицето, в полза на което е учредено правото на строеж, или то да изгради за своя сметка друг обект за нуждите на общината. В тези случаи условията на търга или конкурса се одобряват от общинския съвет. Стойността на обектите, предоставяни в собственост на общината, не може да бъде по-малка от цената на правото на строеж или на съответната част от него.
/3/ Когато правото на строеж е учредено за определен срок, след изтичането на срока, за който то е учредено, общината придобива безвъзмездно собствеността на построения обект.

/4/ Безвъзмездно право на строеж се учредява без търг или конкурс след решение на Общински съвет, прието с мнозинство 2/3 от общия брой на съветниците.


/5/ Безвъзмездно право на строеж се учредява без търг или конкурс след решение на Общински съвет, прието с мнозинство повече от половината от общия брой на съветниците на:

1. юридически лица на бюджетна издръжка;

2. религиозни институции, регистрирани съгласно Закона за вероизповеданията или на техни местни поделения за обредни, молитвени или богослужебни домове, за публични религиозни обредни служби, за храмове и манастири;

3. други лица, когато това е предвидено в закон.
/ 6/ Въз основа на резултатите от търга или конкурса, съответно - на решението на общинския съвет, кметът на общината издава заповед и сключва договор.


Чл.51 /1/ Право на надстрояване и/или пристрояване на сграда – частна общинска собственост при условията на  чл.50, ал.1, ал.2 и ал.3.


/2/ Право на надстрояване и/или пристрояване на сграда, построена върху имот – частна общинска собственост се учредява от кмета на общината без търг или конкурс, на собственика на сградата, както и на собственици на жилища в сгради - етажна собственост, или на техни сдружения след решение на Общински съвет.


/3/ Безвъзмездно право на надстрояване и/или пристрояване се учредява от кмета на общината след решение на Общински съвет, прието с мнозинство 2/3 от общия брой на съветниците.


/4/ Безвъзмездно право на надстрояване и/или пристрояване се учредява от кмета на общината след решение на Общински съвет, прието с мнозинство повече от половината от общия брой на съветниците на:

1. юридически лица на бюджетна издръжка;

2. религиозни институции, регистрирани съгласно Закона за вероизповеданията или на техни местни поделения за обредни, молитвени или богослужебни домове, за публични религиозни обредни служби, за храмове и манастири;

3. други лица, когато това е предвидено в закон;


/5/ Цената на правото на надстрояване и пристрояване се определя по пазарни цени, определени от оценител на недвижими имоти.


Чл.52 /1/ При надстрояване и пристрояване на съществуваща нежилищна сграда, построена по силата на отстъпено право на строеж върху общинска земя, което не води до обособяването на самостоятелен обект, правото на надстрояване или пристрояване върху нежилищната сграда се учредява на собственика на тази сграда без търг или конкурс с решение на Общински съвет гр. Костинброд. Договорът се сключва от кмета на община Костинброд по цени, определени от лицензиран оценител на недвижими имоти. Тази процедура се открива след писмено искане на собственика на учреденото право на строеж.


Чл.53 /1/ Възмездно право на ползуване върху имоти и вещи – частна общинска собственост се учредява след решение на Общинския съвет от кмета на общината след провеждане на публичен търг или публично оповестен конкурс по реда Глава VII, за срок до 10 години.


/2/ С решение на Общински съвет се учредява право на ползване за срок по-дълъг от 10 години, когато същото е предвидено в специален закон.


/3/ Възмездно право на ползуване върху имоти и вещи – частна общинска собственост се учредява след решение на Общински съвет от кмета на общината без търг или конкурс в случаите, когато лицата, на които може да се учреди, са определени със закон.


/4/ Безвъзмездно право на ползуване върху имоти и вещи – частна общинска собственост може да се учреди от кмета на общината след решение на Общинския съвет, взето с мнозинство 2/3 от общия брой на съветниците.


/5/ Безвъзмездно право на ползуване върху имоти и вещи – частна общинска собственост може да се учреди от кмета на общината след решение на Общински съвет, взето с мнозинство повече от половината от общия брой на съветниците, когато лицата, на които може да се учреди, са определени със закон.


Чл.54. /1/ Прекратяване на съсобствеността върху недвижими имоти между общината, държавата и физически или юридически лица се извършва след решение на Общински съвет, от кмета на общината чрез:

1. доброволна делба;

2. съдебна делба/спогодба;

3. продажба на частта на общината;

4. откупуване частта на физическите или юридическите лица;

5. отстъпване на съсобствениците на друг равностоен имот /замяна/;

/2/ Доброволната делба се осъществява чрез:

1. обособяване в дял  на реални части от имота;

2. получаване на собствеността на целия имот от един от съсобствениците с изплащане на частите на останалите съсобственици  в брой, когато имотът е реално неподеляем.


/3/ Доброволната делба се извършва по предложение на съсобствениците до кмета на общината или по инициатива на кмета.


/4/ При висящо съдебно дело за прекратяване на съсобственост между общината и физически или юридически лица, на основание на правомощията, дадени му от ЗМСМА, кметът на общината може да сключва спогодба след решение на Общинския  съвет.


/5/ При прекратяване на съсобственост се прилагат разпоредбите на Закона за собствеността /ЗС/ и ГПК.


/6/ Въз основа на решението на Общинския съвет, кметът на общината издава заповед и сключва договор.


Чл.55 /1/ Разпореждане с общински недвижими имоти се извършва и по реда на чл.15, ал.3 и чл.17, ал.3 от ЗУТ.


/2/ Предварителният и окончателният договор по чл.15, ал.3 и чл.17, ал.3 от ЗУТ се сключват в писмена форма от кмета на общината на основание чл.18 от ЗС и чл.34, ал.7 от ЗОС. Окончателният договор подлежи на вписване от съдията по вписванията по местонахождението на имота.


/3/ Предварителният договор по ал.2 се сключва след решение на Общински съвет.


/4/ Решение на Общински съвет по ал.3 не се изисква, когато размерът на придаваемата или на придобиваната земя е с площ до 100 кв.м.


/5/ Сделка по чл.15, ал.3 и чл.17, ал.3 от ЗУТ може да се сключи по искане на собствениците или по предложение на кмета на общината. Оценката на придаваемата и на придобиваната земя се извършва по пазарни цени. 

/6/ Предварителният договор по ал.2 съдържа цените на придаваемата и на придобиваната земя и се сключва въз основа на проект за изменение на действащия подробен устройствен план. В  предварителния договор изрично се вписват условията по ал.7, 8 и 9.


/7/ В случай, че изменението на подробния устройствен план не влезе в сила шест месеца след сключването на предварителния договор, се извършва актуализация на оценката на придаваемата и на придобиваната земя, въз основа, на която се сключва окончателният договор.


/8/ В случай, че експертният съвет по чл.5, ал.4 от ЗУТ установи, че проектът по ал.6 не може да бъде приет без изменения, прави служебно предложение до кмета на общината за изменение на предварителния договор. Когато размерът на придаваемата или на придобиваната земя е с площ по-голяма от тази по ал.4, предложението на експертния съвет се внася за одобрение от Общинския съвет.


/9/ Окончателният договор се сключва в срок от шест месеца след влизане в сила на заповедта за одобряване на проекта за изменение на подробния устройствен план. След изтичане на този срок общината може да иска сключване на окончателен договор по съдебен ред, както и обезщетение в размер на законната лихва върху дължимите суми за периода на забава.


Чл.56 /1/ Мотивирано предложение за разпореждане с общински недвижими имоти и вещни права върху тях се подготвя и внася в Общински съвет от кмета на община Костинброд.

/2/ Предложението трябва да съдържа данни за:

1. недвижимия имот с неговите характеристики: местонахождение, граници, предназначение, застроена и незастроена площ, кубатура и етажност, съгласно с архитектурен проект, благоустройствени показатели и фактическо ползване на имота;

2. нуждите, за които ще се използва имотът;

3. начина за разпореждане с имота и реда за определяне на лицата, страна по сделката;

4. срока на сделката;

5. оценката изготвена от оценителя на недвижими имоти определяща цената и начина на плащане.
6. и други.

Чл.57. /1/ Разпоредителните сделки с имоти и вещни права се извършват въз основа на пазарни оценки, определени от оценител на недвижими имоти. Оценките се одобряват от общинския съвет с решението за извършване на разпоредителната сделка и не могат да бъдат по-ниски от данъчните. Общинският съвет може да определи и по-висока оценка, освен ако в закон е установено друго. Началните цени при провеждането на търговете или конкурсите не могат да бъдат по-ниски от определените от общинския съвет.
/2/ Когато поради независими причини сделката не се реализира в срок от шест месеца от взимане на решение на общинския съвет за нея, кметът на общината възлага оценката отново по същия ред и я внася в общинският съвет за ново одобрение, като търг не се провежда до определяне на новата оценка.


Чл.58. При разпореждане с имоти и вещи – общинска собственост, не се допуска заплащане на цената, изцяло или частично, с компенсаторни инструменти.


Чл.60. В общината се създава и поддържа публичен регистър за разпоредителните сделки с имоти – общинска собственост по образец, съгласно Наредба № 8 от 17.12.2009 година на  МРРБ и МП за утвърждаване на образците на актовете за общинска собственост на досие на имот – общинска собственост и на регистрите, предвидени в ЗОС, и за определяне реда за съставянето, воденето и съхраняването им
ГЛАВА V
РЕД ЗА ВЛАДЕНИЕ И УПРАВЛЕНИЕ НА БЕЗСТОПАНСТВЕНИТЕ ИМОТИ НА ТЕРИТОРИЯТА НА ОБЩИНА КОСТИНБРОД


Чл.61./1/ Действията по издирване, завладяване и регистриране на безстопанствените имоти на територията на община Костинброд се извършват от специализираното звено, изпълняващо функциите по тази наредба.

            /2/ Специализираното звено съставя протокол, в който отразява: точно описание на имота, местонахождение, площ и граници и извършените проучвания. За имот, за който не установи собственик или владелец, комисията прави предложение до кмета на общината за вписването му в специален регистър на безстопанствените имоти на територията на общината.

/3/ Въз основа на протокола на комисията по предходната алинея, кметът на общината издава заповед за вписване в регистъра на безстопанствените имоти. Вписването в регистъра се извършва най-късно в тридневен срок от датата на издаване на заповедта.


/4/ В регистъра задължително се вписват данните за имота от протокола на комисията.


Чл.62. Опазването и управлението на регистрираните безстопанствени имоти се осъществява от кметовете на кметства и кметските наместници по местонахождение на имота, според характера и предназначението на същите.


Чл.63. След изтичане на 10 години от вписване на имота в регистъра на безстопанствените имоти, за същия се съставя акт за общинска собственост на основание чл.79 от ЗС.

ГЛАВА VІ
НАДЗОР И АКТУВАНЕ НА ИМОТИТЕ ОБЩИНСКА СОБСТВЕНОСТ


Чл.64. Надзорът по придобиването, управлението и разпореждането с имоти и вещи – общинска собственост, както и по актуването и отписването от актовите книги на недвижимите имоти – общинска собственост, се извършват от кмета на общината чрез звеното, изпълняващо функциите по тази наредба.


Чл.65. Специализираното звено: 

1.съставя актове за общинска собственост на недвижимите имоти и извършва отписването на имотите от актовите книги;

2.обработва и докладва преписките по придобиване, предоставяне за управление, учредяване на ограничени вещни права върху общински имоти, отдаването им под наем, продажби и замени на имоти и вещи – общинска собственост.

3.организира провеждането на търгове и конкурси за сключване на сделки по разпореждане и управление на общинските имоти;

4..проучва постъпилите до кмета на община Костинброд предложения за настанявания под наем и разпореждане с общински  имоти и изготвя съгласно действащата нормативна уредба  административни актове;

5.упражнява общ надзор и контрол върху отдадените под наем общински имоти;

6..води и поддържа актуална информацията в регистрите на общинската собственост;

7.проучва безстопанствените имоти и ги управлява;

8.дава становище по собствеността при поискване от други служби на общината.

9.следи за нови урегулирани поземлени имоти, образувани в резултат на приемане на подробни устройствени планове или изменение на съществуващи планове, с оглед съставяне на актове за общинска собственост.

Чл.66.Кметовете на кметства и кметските наместници подпомагат специализираното звено по чл.65 при осъществяване на функциите и задачите му, чрез извършване на справки, предоставяне на документи и извършване на други действия.

Чл.67..Не се актуват:
1. временните постройки;

2. улиците, площадите, общинските пътища и други линейни обекти на техническата инфраструктура;


Чл.68. /1/ Актът за общинска собственост се съставя в два екземпляра по образец от длъжностно лице, определено със заповед на кмета на община Костинброд. Актът се подписва от съставителя и се утвърждава от кмета.


/2/ В седемдневен срок от утвърждаване на акта за общинска собственост, същият се предоставя за вписване по реда на Закона за кадастъра и имотния регистър в Служба по вписванията – Костинброд, към Агенция по вписванията към Министъра на правосъдието.


Чл.69. /1/ За всеки общински имот се съставя досие, към което се прилага копие от акта за собственост и документите, удостоверяващи възникването, изменението и прекратяването на правото на собственост на общината, както и предоставените права на трети лица.


/2/ Досиетата на актовете за общинска собственост не подлежат на унищожаване след отписване на имота от актовите книги за общинска собственост.


/3/ В акта за общинска собственост се отбелязват действията по управление или разпореждане с имота.


/4/ При промяна на характера на собствеността от публична в частна или обратно се съставя нов акт, като това обстоятелство се отбелязва в новия и в стария акт и в регистрите.


/5/ При установяване на явна фактическа  грешка, се съставя акт за поправка и това обстоятелство се отбелязва в акта и в съответния регистър.


Чл.70. /1/ Недвижимите имоти – общинска собственост, неправилно актувани като такива, както и тези, основанието за актуването на които е отпаднало, се отписват със заповед на кмета на община Костинброд.


/2/ Отписването се извършва въз основа на писмено искане на собственика, подадено до кмета на община Костинброд, като към искането се прилагат доказателства за собственост.


Чл.71. В случай, че кметът на общината установи, че няма достатъчно доказателства за наличието на основания за отписване на имота от актовите книги за общинска собственост, прави мотивиран отказ, с който се уведомява молителят.

ГЛАВА VІІ
ПРОВЕЖДАНЕ НА ПУБЛИЧЕН ТЪРГ И ПУБЛИЧНО ОПОВЕСТЕН КОНКУРС ЗА ОТДАВАНЕ ПОД НАЕМ И РАЗПОРЕЖДАНЕ С ОБЩИНСКО ИМУЩЕСТВО

РАЗДЕЛ І

ОБЩИ ПОЛОЖЕНИЯ

Чл.72. По реда на тази глава от наредбата се провеждат публични търгове и публично оповестени конкурси за:

1.отдаване под наем на имоти или части от тях - публична общинска собственост; 
2.отдаване под наем на недвижими имоти - частна общинска собственост;

3.продажба на недвижими имоти - частна общинска собственост;

4.учредяване право на строеж върху общинска земя;

5.учредяване право на надстрояване или пристрояване върху общински недвижими имоти;

6.учредяване право на ползване върху недвижим имот - частна общинска собственост;

7.продажба на движими вещи - частна общинска собственост;

8.продажба на общински жилища, ателиета и гаражи по пазарни цени.


Чл.73. /1/ Решение за провеждане на публичен търг или публично оповестен конкурс конкурс се взема от Общински съвет; 

/2/ Решение за провеждане на публично оповестен конкурс се взема в случаите, когато освен размера на цената съществуват специфични изисквания към предмета на сделката и сключването и изпълнението й са подчинени на определени условия. 


Чл.74. Решението по чл.73, ал.1 съдържа:

1.описание на имотите или вещите -предмет на търга или конкурса;

2. /изм. и доп. с Решение № 23 /12.12.2019 г. на ОбС- Костинброд / - вида на процедурата – публичен търг / с явно или тайно наддаване /или публично оповестен конкурс.
3.началната цена;

4.други специфични изисквания или условия.
Чл.75. /1/ Подготовката и организацията на търговете и конкурсите се извършва от специализираното звено, изпълняващо функциите по тази наредба.

/2/ Кметът на общината възлага на оценител на недвижими имоти изготвянето на оценка на общинското имущество, предмет на търга или конкурса. Оценката се одобрява от общинския съвет, който може мотивирано да завиши или намали оценката, но не по-ниска от данъчната оценка.
/3/ При повторно провеждане на търга или конкурса, поради неявяване на участници, Общинският съвет може да намали одобрената вече цена, като намалената цена не може да бъде по-ниска от данъчната оценка. Това решение може да бъде взето още с решението по чл.75, ал.2.

Чл.76. /1/ Кметът на общината открива процедурата по провеждане на търга или конкурса със заповед, която съдържа: 

1.описание на имотите или вещите -предмет на търга или конкурса;

2.вида на процедурата – публичен търг /с явно или тайно наддаване/ или публично оповестен конкурс;

3.началната цена;

4.дата, място и час на провеждане на търга или конкурса;

5.вида, размера, начина на плащане и срока за внасяне на депозита за участие;

6.специални условия, произтичащи от закона или от решения на общинския съвет;

7.други  тръжни или конкурсни условия.


/2/ Със заповедта по ал.1 се утвърждава и тръжната или конкурсна документация, размера на таксата за нейното закупуване и мястото, откъдето може да се закупи, условията за оглед на обектите, както и срока за приемане на заявления за участие.


/3/ Определеният депозит по ал.1 т.5 не може да бъде по-малък от 10% върху началната цена.


Чл.77. Заповедта за провеждането на търга или конкурса се обявява на видно място в сградата на общинска администрация гр. Костинброд и се публикува на сайта на общината. 


Чл.78. Търга или конкурса се провежда не по-рано от 14 дни и не по-късно от 30 дни от датата на публикуването на заповедта чл.76, ал.1.

Чл.79. /1/ Задължителни документи за участие в търга или конкурса са:

1. заявление за участие по образец;

2. нотариално заверено пълномощно за участие в търга или конкурса, когато се участва чрез пълномощник;

3. документ за закупени книжа;

4. документ за внесен  депозит за участие в търга или конкурса;

5. предложение за цена при провеждане на търг с тайно наддаване или конкурс;

6. други документи според обявените условия на процедурата, посочени в документацията 

/2/ За чуждестранните участници съответните документи трябва да бъдат легализирани по установения ред.

/3/ Документите за участие се подават в запечатан непрозрачен плик, съгласно указанията в документацията за участие.

 
Чл.80. /1/ За провеждане на търга или конкурса, кметът на общината назначава комисия в състав най-малко от петима членове, един от които задължително е правоспособен юрист. 


/2/ Със заповедта за назначаване на комисията се определят нейният председател и членове, включително резервни членове и възнаграждението им.
Чл.81. В случай, че отсъстват повече от половината членове на комисията или отсъства правоспособният юрист и те не могат да бъдат заменени от резервни членове, търга се отлага за същия час и място на следващия работен ден.

Чл.82. Решенията на комисията се вземат с обикновено мнозинство. Когато член на комисията е против взетото решение, той подписва протокола с особено мнение и писмено излага мотивите си.

РАЗДЕЛ ІІ
ПУБЛИЧЕН ТЪРГ И ПУБЛИЧНО ОПОВЕСТЕН КОНКУРС

Процедура за провеждане на публичен търг с тайно наддаване


Чл.83. /1/ Предложение за участие в търг с тайно наддаване се подава от всеки участник или упълномощен от него представител в центъра за информация и услуги на гражданите на община Костинброд, в запечатан непрозрачен плик в срока, посочен в тръжната документация.

/2/ При приемане на предложенията в деловодството на общината върху плика се отбелязват вх.№ с дата и час на подаване и номерът на заповедта за откриване на процедурата. Допълнения или изменения на подадените предложения не се допускат след представянето им.

/3/ В предложението по чл.79, ал.1, т.5, поставено в отделен плик с надпис “Предложена цена” се вписват наименованието на обекта на търга, предлаганата цена /цифром и словом/, името на участника или името на упълномощеното лице. 

Чл.84. /1/ В деня и часа, определени за провеждането на търга, председателят на комисията проверява присъствието на членовете на комисията и обявява откриването на търга.


/2/ На всички действия на комисията могат да присъстват участниците, подали предложения за участие в търга. При отваряне на предложените цени могат да присъстват само допуснатите до участие в него. Участниците в търга се легитимират пред тръжната комисия чрез представяне на документ за самоличност. На всички действия на комисията могат да присъстват и представители на медии и неправителствани организации. 

/3/ Лицата, които представляват участниците, подали предложения се легитимират с документ за самоличност и нотариално заверено пълномощно за представителство, в случаите на упълномощаване.


Чл.85 /1/ След откриването на търга, комисията извършва регистрация на участниците по реда на завеждане на предложенията в деловодството на общината и проверява съдържанието и редовността на подадените предложения . 


/2/ Не се допускат до участие в търга кандидати, чиито предложения :

1. са подадени след определения срок;

2. са подадени в незапечатан или прозрачен плик;

3. не съдържат документ за внесен депозит;

4. не съдържат документ за закупена тръжна документация;

5. не съдържат който и да е от документите, изискващи се по чл. 79, ал. 1 от настоящата наредбата.
/3/ Председателят на комисията обявява допуснатите до участие в търга, както и тези които не се допускат до участие поради наличие на някое от основанията по ал.2, като посочва конкретното основание.

/4/ В залата остават само кандидатите допуснати до участие в търга.

Чл.86. В случаите, когато тръжни документи са подадени само от един кандидат, търгът се провежда и кандидата се счита за спечелил търга по предложената от него цена, която не може да бъде по-ниска от обявената начална тръжна цена.

Чл.87. В случай, че в резултат на декласиране на участник остане само един кандидат, търгът се провежда и участникът се обявява за спечелил по предложената от него цена, която не може да бъде по-ниска от обявената начална тръжна цена.

Чл.88. Когато на търга с тайно наддаване не са подадени документи или всички участници подали документи бъдат декласирани, търгът се обявява за непроведен, за което се съставя протокол.


Чл.89. /1/ Председателят на комисията оповестява редовността на предложението и размера на предлаганата цена от всеки участник.


/2/ Офертните предложения се заверяват от членовете на комисията по търга и се подреждат, според размера на предложените суми.


/3/ Комисията класира участниците според предложените суми. Търгът се смята за спечелен от участника, предложил най-високата цена, което се обявява пред всички участници и търгът се закрива.


/4/ При предложена еднаква най-висока цена от участници, търгът продължава между тях с явно наддаване, което започва от тази цена при стъпка на наддаване до 10% от началната цена за наддаване. Стъпката на наддаване се определя от председателя на комисията.


Чл.90. След закриване на търга комисията изготвя в протокол, в който описва действията си и резултатите от него. Протоколът се подписва от членовете й и се предоставя на кмета на общината.


Чл.91. /1/ Въз основа на резултатите от търга, кметът на общината издава заповед, с която определя лицето класирано на първо място от комисията за спечелило търга, цената и условията на плащане. 
/2/ Заповедта по ал.1 се издава в 14 /четиринадесет/ дневен срок от датата на получаване на протокола по чл.90 и се обявява на публично място в сградата на общинска администрация. 

/3/ Заповедта по ал.1 може да се обжалва по реда на Административно процесуалния кодекс.

/4/ В срок от 3 (три) работни дни след влизане в сила на заповедта по чл.91, ал.1 се освобождават депозитите на участниците, като задържа депозита на спечелилия търга, като гаранция за сключване на договора. В случай, че от участник в търга бъде подадена жалба срещу заповедта на кмета, неговият депозит също се задържа до окончателното приключване на производството по жалбата.

Процедура за провеждане на публичен търг с явно наддаване

Чл.92. /1/ Предложение за участие в публичен търг с явно наддаване се подава от всеки участник или упълномощен от него представител в център за информация и услуги на гражданите на община Костинброд, в запечатан непрозрачен плик в срока, посочен в тръжната документация.

/2/ Върху плика се отбелязват вх.№ с дата и час на подаване и номерът на заповедта за откриване на процедурата. Допълнения или изменения на подадените предложения не се допускат след представянето им.


/3/ Към предложението за участие се представят и документите по чл.79, ал.1 от настоящата наредбата, с изключение на предложението за цена. 


Чл.93. /1/ В деня и часа, определени за провеждане на търга, председателят на комисията проверява присъствието на членовете и обявява откриването на търга.


/2/ Участниците, подали предложения се явяват на търга и се легитимират пред тръжната комисия чрез документ за самоличност.

/3/ Лицата, които представляват участниците, подали предложения се легитимират с документ за самоличност и нотариално заверено пълномощно.


Чл.94. /1/ След откриването на търга тръжната комисия извършва регистрация на участниците по реда на завеждане на предложенията в център за информация и услуги на гражданите на общината и проверява съдържанието и редовността  на подадените предложения.


/2/ Не се допускат до участие в търга кандидати, чиито предложения:

1.са подадени след определения срок;

2.не съдържат документ за внесен депозит за участие в търга;

3.не съдържат документ за закупена тръжна документация;

4.не съдържат който и да е от документите, изискващи се по чл.92, ал.3 от настоящата наредба

/3/ Председателят на тръжната комисия обявява кандидатите допуснати до участие  в търга, както и тези, които не се допускат, като посочва конкретното основание за недопускане.

/4/ В залата остават само допуснатите до участие в търга кандидати.
Чл.95. /1/ Когато тръжни документи са подадени от повече кандидати, а на търга се яви само един кандидат, търгът се отлага с два часа и ако след този срок не се яви друг кандидат, явилият се обявява за спечелил търга по предложената от него цена, която не може да бъде по-ниска от обявената начална тръжна цена.

/2/ Когато до участие в търга е допуснат само един кандидат, той се обявява за спечелил търга по предложена от него цена, която не може да бъде по-ниска от обявената начална тръжна цена.

/3/ Когато не са подадени тръжни документи, търгът се обявява за непроведен, за което се съставя протокол 

Чл.96. /1/ Преди да започне наддаването, председателят на тръжната комисия поканва последователно по реда на подаване на предложенията всички допуснати участници в търга да потвърдят устно началната тръжна цена.

/2/ В случай, че някой от участниците откаже да потвърди началната тръжна цена, той не се допуска до по-нататъшно участие в търга. Участникът се поканва да напусне залата, което се отразява в протокола от търга, а внесеният от него депозит се задържа.
Чл.97. /1/ Наддаването започва с обявяване от председателя на комисията на стъпката за наддаване, която се определя от комисията по търга и не може да бъде по-малка от 10% от началната тръжна цена. 

/2/ Участниците обявяват последователни суми, всяка от които е по-висока от предходната с една стъпка на наддаване. Последователността, в която участниците обявяват предложенията си за цена, се определя по реда на подаване на предложенията в център за информация и услуги на гражданите на общината.
/3/ В случай, че участниците в търга потвърдят началната тръжна цена, но никой от тях не обяви следващата по размер цена, търгът се закрива. 
/4/ В случай, че участник в търга откаже да обяви цена, която е по-висока от предходната с една стъпка на наддаване, председателят поканва следващия поред участник да обяви същата цена. Участникът, пропуснал дадена цена продължава участието си, освен ако изрично обяви, че се отказва от по-нататъшно участие в наддаването, което се отбелязва в протокола от търга.

/5/ В случай, че никой от участниците в търга не обяви цена, която е по-висока с една стъпка на наддаване от последната достигната цена, председателят обявява три пъти нейния размер, като преди третото обявяване прави предупреждение, че е последна, и ако няма друго предложение, обявява приключването на наддаването.

/6/ След приключване на наддаването председателят на тръжната комисия обявява участника предложил най-висока цена за спечелил търга и закрива търга.

Чл.98. След закриване на търга комисията изготвя в протокол за резултатите от него. Протоколът се подписва от членовете й и се предоставя на кмета на общината.


Чл.99. /1/ Въз основа на резултатите от търга, кметът на общината издава заповед, с която определя лицето, спечелило търга, цената и условията на плащане. 

/2/ Заповедта по ал.1 се издава в 14 /четиринадесет/ дневен срок от датата на получаване на протокола по чл.98 и се обявява на публично място в сградата на общинска администрация. 

/3/ Заповедта по ал.1 може да се обжалва от останалите участници в търга по реда на Административно процесуалния кодекс.

/4/ В срок от 3 (три) работни дни след влизане в сила на заповедта по чл.99, ал.1 се освобождават депозитите на участниците, като задържа депозита на спечелилия търга, като гаранция за сключване договора. В случай, че от участник в търга бъде подадена жалба срещу заповедта на кмета, неговият депозит също се задържа до окончателното приключване на производството по жалбата.

Провеждане на публично оповестен конкурс

Чл.100. /1/ Предложенията (офертите) за участие в конкурса се изготвят в съответствие с изискванията, определени в конкурсната документация и се подават в запечатан непрозрачен плик в център за информация и услуги на гражданите на община Костинброд. 

/2/ Върху плика се отбелязват вх.№ с дата и час на подаване и номерът на заповедта за откриване на процедурата. Допълнения или изменения на подадените предложения /оферти/ не се допускат след представянето им.

/3/ Когато в срока за депозиране не постъпи предложение (оферта), конкурсът се обявява за непроведен, за което се съставя протокол. В тези случаи по предложение на конкурсната комисия, кмета на общината със заповед може да определи допълнителен срок за депозиране на оферти, като конкурсната комисия е длъжна да уведоми писмено всички лица закупили конкурсна документация за удължаваненето на сроковете. 

Чл.101. /1/ Постъпилите предложения (оферти) се отварят най-късно на следващия работен ден след изтичането на срока за подаването им в присъствието на представители на подалите документи за участие в конкурсната процедура. 

/2/ Кандидатите за участие в конкурса се легитимират пред конкурсната комисия чрез представяне на документ за самоличност.

/3/ Лицата, които представляват участниците подали предложения се легитимират чрез документ за самоличност и нотариално заверено пълномощно за представителство, в случай на упълномощаване.

Чл.102. Председателят на конкурсната комисия при отварянето на всеки плик проверява дали са спазени условията за участие в конкурса, обявява допуснатите кандидати и тези, които не се допускат, поради неспазване на някое от условията за участие, като посочва конкретното основание за недопускане.
Чл.103. /1/ Не се допускат до участие в конкурса предложения (оферти), които:

1. са подадени след определения срок;

2. са подадени в не запечатан или прозрачен плик;

3. не съдържат документ за внесен депозит;

4. не съдържат документ за закупена конкурсна документация;

5. не съдържат който и да е от документите, изискващи се по чл.79, ал.1 от наредбата.

6. не съдържат потвърждение, че приемат специфичните условия, определени в конкурсната документация;

/2/ В залата остават само допуснатите до участие в конкурса кандидати.

Чл.104. /1/ В срок от 3 (три) работни дни след разглеждане на офертите конкурсната комисия извършва оценка и класиране в съответствие с критериите, посочени в конкурсната документация, изготвя и представя протокол на кмета на общината, в който посочва класираните участници и предложение за определяне за спечелил конкурса участник. 

/2/ Оценката и класирането на офертите се извършва по критерии определени в конкурсната документация.

Чл.105. /1/ Въз основа на резултатите от конкурса, кметът на общината издава заповед, с която определя лицето, спечелило конкурса, цената и условията на плащане.

/2/ Заповедта по ал.1 се издава в 14 /четиринадесет/ дневен срок от датата на получаване на протокола по чл.104 и се обявява  на публично място в сградата на общинска администрация, достъпно за всички  заинтересовани лица..

/3/ Заповедта по ал.1 може да се обжалва от останалите участници в конкурса по реда на Административно процесуалния кодекс.

/4/ В срок от 3 (три) работни дни след влизане в сила на заповедта по чл.105, ал.1 се освобождават депозитите на участниците, като задържа депозита на спечелилия конкурса, като гаранция за сключване на договор. В случай, че от участник в конкурса бъде подадена жалба срещу заповедта на кмета, неговият депозит също се задържа до окончателното приключване на производството по жалбата.

РАЗДЕЛ ІІІ
СКЛЮЧВАНЕ НА ДОГОВОР


Чл.106. /1/ След като влезе в сила, заповедта за определяне на спечелилия търга или конкурса, същата му се връчва. Той е длъжен в едномесечен срок от датата на връчването да извърши дължимото плащане, както и другите престации по сделката, определени в заповедта, като от дължимите суми се приспадат внесения депозит за участие.


/2/ Ако лицето, спечелило търга или конкурса не извърши в едномесечен  срок действията, посочени в ал.1 се счита, че то се отказва от сключване на договора. В този случай внесеният от него депозит се задържа, а кметът на общината може да обяви служебно за спечелил търга или конкурса участника класиран на второ място или да организира нов търг или конкурс.


Чл.107. /1/ Въз основа на влязлата в сила заповед за определяне на спечелилия търга или конкурса участник и документи, надлежно отразяващи изпълнението на дължимите престации, кметът на общината в седемдневен срок от извършването им сключва договор с лицето, спечелило търга или конкурса. 


/2/ Собствеността или друго ограничено вещно право върху обекта-предмет на търга или конкурса се прехвърля от датата на сключване на договора. Това обстоятелство се отбелязва в сключения договор.


/3/ Вписване на договора, в случай, че такова се изисква, се извършва от лицето спечелило търга или конкурса за негова сметка. Екземпляр от вписания договор се предоставя на специализираното звено, осъществяващо функциите по настоящата наредба, за извършване на необходимите записи по актовите книги или деактуване на имота.

ГЛАВА ІХ

АДМИНИСТРАТИВНОНАКАЗАТЕЛНИ РАЗПОРЕДБИ


Чл.108. Лицата, които повреждат общински имоти, когато деянието не съставлява престъпление по Наказателния кодекс на Република България, се наказват по тази наредба, независимо от имуществената отговорност за причинените вреди.


Чл.109. изм. и доп. с Решение № 590 от 23.07.2025г. на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България/ 
За нарушение на тази наредба се налага административно наказание – глоба до 5000 лева / 2556.45 евро/, а за едноличните търговци и юридическите лица имуществена санкция до 30 000 лева /15 338.76 евро/.

Чл.110./1/ Актовете за установяване на нарушенията се съставят от длъжностни лица от Общински инспекторат – Костинбррод.

/2/ За актове, съставени от длъжностни лица на общинската администрация, наказателните постановления се издават от кмета на общината или от оправомощени от него лица.


Чл.111.Установяването на нарушенията, издаването, обжалването и изпълнението на наказателните постановления  се извършва по реда на Закона за административните нарушения и наказания.

ПРЕХОДНИ И ЗАКЛЮЧИТЕЛНИ РАЗПОРЕДБИ


§ 1. Разпоредбите на тази наредба се прилагат, доколкото не противоречат на нормативен акт с по-висока юридическа сила.

§ 2. Настоящата Наредба се приема на основание чл.8, ал.2 от Закона за общинската собственост и отменя Наредбата за реда за придобиване, управление и разпореждане с общинско имущество, приета с Решение № 224 от 07.11.2008 год. на Общински съвет Костинброд. 

§ 3. Изпълнението на наредбата се възлага на кмета на общината.

§ 4. Настоящата Наредба е приета с Решение № 993 от Общински съвет - Костинброд взето на 28.03.2019 г. по Протокол № 58 и  влиза в сила след влизане на решението в сила.

